એક બાપ ઊઠીને દીકરાને વૃદ્ધાશ્રમમાં મોકલે તો? નાટ્યકાર સૌમ્ય જોશીએ ક્યારેય ખૂલીને ફોડ પાડ્યો નથી, પણ બની શકે કે એમનું સુપરહિટ નાટક ‘102 નોટ આઉટ’ એમને આ એક સિંગલ લાઈન થોટમાંથી સૂઝ્યું હોઈ શકે. જે હોય તે, પણ આપણી ભાષાની કોઈ કૃતિ પરથી મલ્ટિસ્ટારર ફિલ્મ બને અને પાન ઈન્ડિયા-વર્લ્ડવાઈડ ઑડિયન્સ સુધી પહોંચે એટલે એક ગુજરાતી-સિનેફાઈલ તરીકે આપણને ઉનાળાની બપોરે કેસર કેરીનો ટાઢો રસ ગટગટાવ્યો હોય એવો આનંદ થાય. આવા જ આનંદની વાત એ છે કે અમદાવાદના નાટ્યકાર સૌમ્ય જોશીએ લખેલું-ડિરેક્ટ કરેલું નાટક ‘102 નોટ આઉટ’ હવે ફિલ્મ તરીકે આવ્યું છે. ‘ઓહ માય ગોડ’વાળા ઉમેશ શુક્લાની આ ફિલ્મને નાટકમાંથી ખુદ સૌમ્ય જોશીએ જ અડૅપ્ટ કરી છે. મૂળ નાટકમાં જ્યાં જયેશ મોરે-પ્રેમ ગઢવી જેવા ગુજરાતી તખ્તાના યુવા કલાકારો હતા, ત્યાં ફિલ્મમાં અમિતાભ બચ્ચન અને રિશિ કપૂર જેવા દિગ્ગજ અને સિનિયર અદાકારો આવી ગયા છે. અમિતાભ અને રિશિ કપૂરની સાથે સ્ક્રીન શૅર કરીને પોતાની એક્ટિંગ થકી છવાઈ જનારો વધુ એક ગુજરાતી છે જિમિત ત્રિવેદી. કુલ મિલા કે એક ગુજરાતી તરીકે આ ફિલ્મ આપણને પોતીકી લાગે એ તદ્દન સ્વાભાવિક છે.